62023TJ1042_RES
Asia T‑1042/23
BSW – management company of ”BMC” holding
vastaan
Euroopan unionin neuvosto
Unionin yleisen tuomioistuimen tuomio (neljäs jaosto) 19.3.2025
Yhteinen ulko‑ ja turvallisuuspolitiikka – Valko‑Venäjän tilanteen johdosta ja sen johdosta, että Valko‑Venäjä on osallisena Venäjän Ukrainaa vastaan kohdistamassa hyökkäyksessä, määrättävät rajoittavat toimenpiteet – Varojen jäädyttäminen – Luettelo henkilöistä, yhteisöistä ja elimistä, joiden varat ja taloudelliset resurssit jäädytetään – Kantajan nimen merkitseminen luetteloon – Tuki Lukašenkan hallinnolle – Lukašenkan hallinnosta hyötyminen – Valtion omistama yritys – Arviointivirhe – Omaisuudensuoja – Elinkeinovapaus
Euroopan unioni – Toimielinten toimien laillisuuden tuomioistuinvalvonta – Valko‑Venäjään kohdistettavat rajoittavat toimenpiteet – Tiettyjen henkilöiden ja yhteisöjen varojen jäädyttäminen Valko‑Venäjän tilanteen johdosta – Valvonnan laajuus – Unionin toimivaltaisen viranomaisen velvollisuus osoittaa kyseessä olevien henkilöiden tai yhteisöjen osalta vahvistettujen perusteiden perusteltavuus siinä tapauksessa, että ne riitautetaan – Merkitseminen luetteloihin täsmällisten, konkreettisten ja yhtäpitävien todisteiden kokonaisuuden perusteella
(Euroopan unionin perusoikeuskirjan 47 artikla; neuvoston päätöksen 2012/642/YUTP, sellaisena kuin se on muutettuna päätöksellä (YUTP) 2023/1592, liite I; neuvoston asetuksen N:o 765/2006 liite I ja neuvoston asetus 2023/1591)
(ks. 31–33 kohta)
Yhteinen ulko‑ ja turvallisuuspolitiikka – Valko‑Venäjään kohdistettavat rajoittavat toimenpiteet – Rajoittavien toimenpiteiden toteuttamisperusteet – Luonnolliset henkilöt, oikeushenkilöt, yhteisöt tai elimet, jotka hyötyvät Lukašenkan hallinnosta tai tukevat sitä – Hallinnon tukemisen käsite – Arviointivirhe – Ei ole
(Neuvoston päätöksen 2012/642/YUTP, sellaisena kuin se on muutettuna päätöksellä (YUTP) 2023/1592, liite I; neuvoston asetuksen N:o 765/2006 liite I ja neuvoston asetus 2023/1591)
(ks. 34–47, 62 ja 80 kohta)
Yhteinen ulko‑ ja turvallisuuspolitiikka – Valko‑Venäjään kohdistettavat rajoittavat toimenpiteet – Rajoittavien toimenpiteiden toteuttamisperusteet – Luonnolliset henkilöt, oikeushenkilöt, yhteisöt tai elimet, jotka hyötyvät Lukašenkan hallinnosta tai tukevat sitä – Hallituksen tukeminen – Käsite – Julkinen yhteisö maksaa rahamääriä valtiolle sellaisen valtion antaman säännöstön mukaisesti, jossa tästä maksamisesta määrätään – Soveltamisalaan kuuluminen – Kyseisten rahamäärien luokittelu veroksi tai osingoksi – Vaikutuksettomuus
(Neuvoston päätöksen 2012/642/YUTP 4 artiklan 1 kohdan b alakohta; neuvoston asetuksen N:o 765/2006 2 artiklan 5 kohta ja neuvoston asetus No 1014/2012)
(ks. 48–61 kohta)
Yhteinen ulko‑ ja turvallisuuspolitiikka – Valko‑Venäjään kohdistettavat rajoittavat toimenpiteet – Rajoittavien toimenpiteiden toteuttamisperusteet – Luonnolliset henkilöt, oikeushenkilöt, yhteisöt tai elimet, jotka hyötyvät Lukašenkan hallinnosta tai tukevat sitä – Hyödyn käsite – Arviointivirhe – Ei ole
(Neuvoston päätöksen 2012/642/YUTP, sellaisena kuin se on muutettuna päätöksellä (YUTP) 2023/1592, liite I; neuvoston asetuksen N:o 765/2006 liite I ja neuvoston asetus 2023/1591)
(ks. 63–65 ja 73–80 kohta)
Yhteinen ulko‑ ja turvallisuuspolitiikka – Valko‑Venäjään kohdistettavat rajoittavat toimenpiteet – Soveltamisala – Luonnolliset henkilöt, oikeushenkilöt, yhteisöt tai elimet, jotka hyötyvät Lukašenkan hallinnosta tai tukevat sitä – Käsite – Henkilöt, jotka ovat toteuttanet kyseisiä toimia aikaisemmin, vaikkei todisteita tällaisissa toimissa tällä hetkellä mukana olemisesta tai niihin osallistumisesta ole – Soveltamisalaan kuuluminen
(Neuvoston päätöksen 2012/642/YUTP 4 artiklan 1 kohdan b alakohta; neuvoston asetuksen N:o 765/2006 2 artiklan 5 kohta ja neuvoston asetus N:o 1014/2012)
(ks. 69 kohta)
Yhteinen ulko‑ ja turvallisuuspolitiikka – Valko‑Venäjään kohdistettavat rajoittavat toimenpiteet – Tiettyjen henkilöiden ja yhteisöjen varojen jäädyttäminen Valko‑Venäjän tilanteen johdosta – Omaisuudensuojan ja elinkeinovapauden rajoittaminen – Hyväksyttävyys – Edellytykset – Laissa säädetty rajoitus – Sen oikeuden keskeisen sisällön kunnioittaminen, johon vedotaan – Sellaisen yleisen edun mukaisen tavoitteen saavuttaminen, jonka unioni on sellaiseksi tunnustanut – Suhteellisuusperiaatteen noudattaminen – Edellytysten täyttyminen
(Euroopan unionin perusoikeuskirjan 16 ja 17 artikla ja 52 artiklan 1 kohta; neuvoston päätöksen 2012/642/YUTP, sellaisena kuin se on muutettuna päätöksellä (YUTP) 2023/1592, liite I; neuvoston asetuksen N:o 765/2006 liite I ja neuvoston asetus 2023/1591)
(ks. 91–106 kohta)
Tiivistelmä
Tuomiossaan unionin yleinen tuomioistuin hylkää AAT Byelorussian Steel Works – management company of ”Byelorussian Metallurgical Company” holdingin (BSW – management company of ”BMC” holding) nostaman kumoamiskanteen toimista, joilla Euroopan unionin neuvosto merkitsi kyseisen yhtiön elokuussa 2023 (
1
) luetteloon henkilöistä ja yhteisöistä, joihin sovelletaan rajoittavia toimenpiteitä Valko‑Venäjän tilanteen johdosta ja sen johdosta, että Valko‑Venäjä on osallisena Venäjän Ukrainaa vastaan kohdistamassa hyökkäyksessä. Se täydentää oikeuskäytäntöä, joka koskee sen, että valtion kokonaan omistama julkinen yritys maksaa valtiolle veroja, huomioon ottamista seikkana, jolla voidaan osoittaa kyseisen yrityksen tuki hallinnolle.
Tässä tuomiossa on kyse joukosta rajoittavia toimenpiteitä, joita Euroopan unioni on toteuttanut vuodesta 2004 alkaen Valko‑Venäjän demokratiaan, oikeusvaltioon ja ihmisoikeuksiin liittyvän tilanteen johdosta ja sen johdosta, että Valko‑Venäjä on osallisena Venäjän Ukrainaa vastaan kohdistamassa hyökkäyksessä. Kantaja, joka on yksi maan suurimmista yrityksistä, toimii rauta‑ ja terästuotteiden alalla. Sen varat ja taloudelliset resurssit jäädytettiin sillä perusteella, että sen väitetään hyötyvän presidentti Lukašenkan hallinnosta, tukevan kyseistä hallintoa (
2
) ja olevan vastuussa kansalaisyhteiskunnan tukahduttamisesta (
3
).
Unionin yleisen tuomioistuimen arviointi asiasta
Arviointivirhettä koskevasta kanneperusteesta unionin yleinen tuomioistuin toteaa, että neuvosto katsoi virhettä tekemättä päätöstä 2023/1592 ja asetusta 2023/1591 antaessaan, että kantaja oli merkittävä tulonlähde Lukašenkan hallinnolle ja Valko‑Venäjän valtiolle, joka hyötyi suoraan kyseisistä tuloista, ja että se näin ollen tuki Lukašenkan hallintoa päätöksen 2012/642 4 artiklan 1 kohdan b alakohdassa tarkoitetulla tavalla.
Unionin yleinen tuomioistuin toteaa, että katsoakseen, että kantaja tukee hallintoa, neuvosto otti muun muassa huomioon niiden verojen huomattavan määrän, jotka kantaja maksaa Valko‑Venäjän valtiolle. Vaikka on jo katsottu, ettei neuvosto voi pelkästään verojen maksamisen perusteella päätellä, että kyseessä on ”tuki hallinnolle”, unionin yleinen tuomioistuin huomauttaa, että käsiteltävässä asiassa tilanne on erilainen. Aiemmassa tapauksessa (
4
) oli kyse siitä, että yksityiset luonnolliset henkilöt ja oikeushenkilöt, joilla on velvollisuus maksaa veroja ”kaikkia Valko‑Venäjän verovelvollisia koskevana lakisääteisenä velvollisuutena”, tukivat hallintoa. Käsiteltävässä asiassa kantaja on oikeushenkilö, jonka valtio omistaa ja jonka koko osakekanta on Valko‑Venäjän tasavallan hallussa.
Unionin tuomioistuin täsmentää lisäksi, että luokittelu veroksi tai osingoksi, jonka perusteella hallitukselle maksetaan rahamääriä, ei ole ratkaisevaa hallitukselle annettavan tuen yksilöimisen kannalta. Kummassakin tapauksessa on nimittäin kyse siitä, että julkinen yhteisö maksaa rahamääriä valtiolle sellaisen valtion antaman säännöstön mukaisesti, jossa tästä maksamisesta määrätään. Tällaisten maksujen jättäminen hallituksen tukemista koskevan käsitteen ulkopuolelle yksinomaan sillä perusteella, että maksettavat summat luokitellaan veroiksi, voisi mahdollistaa unionin sääntöjen kiertämisen. On selvää, että verokannan, joka koskee tällaisten yhteisöjen voittoja, korottaminen voitaisiin toteuttaa vastineeksi siitä, että vähennetään niiden osinkojen määrää, jotka kaikkien julkisten yhtiöiden on kansallisen lainsäädännön mukaan maksettava valtiolle.
Tässä tilanteessa valtio voi disponoida kantajan tuloista ja sen saamista voitoista käyttämällä samanaikaisesti verojen kaltaisia julkisoikeudellisia keinoja ja osinkojen kaltaisia omistusoikeuteen perustuvia keinoja. Muoto, jossa kantajan resurssit siirretään valtiolle, riippuu myös valtiosta lainsäätäjänä ja omistajana. Hallinnon tukemiseksi saatujen resurssien osalta merkityksetöntä on se, saako valtio ne julkisen yrityksen maksamien verojen vai osinkojen muodossa eli osuutena kyseisen yrityksen voitosta verojen jälkeen.
Kuten ilmenee perusteista, jotka koskevat kantajan nimen merkitsemistä asianomaisiin luetteloihin, kantaja on ”ainutlaatuinen metallisteollisuuden valtionyhtiö Valko‑Venäjällä ja kuuluu maan suurimpiin yrityksiin” ja ”se on siten Lukašenkan hallinnolle merkittävä tulonlähde”. Tästä seuraa, että kaikki kantajan saama tulo tai voitto voidaan maksaa valtiolle tällaisen tuen mahdollisesta muodosta riippumatta.
Kaiken edellä esitetyn perusteella unionin yleinen tuomioistuin katsoo, että kun on kyse yrityksestä, jonka osakekanta on kokonaan valtion hallussa, osinkojen ja verojen maksaminen voidaan ottaa huomioon sen osoittamiseksi, onko se merkittävä tulonlähde hallinnolle, analysoitaessa kyseisen hallinnon mahdollista tukemista. Se toteaa tämän osalta, että vuonna 2021 kantaja maksoi 11600000 USA:n dollaria (USD) tuloveroa, 27900000 USA:n dollarin edestä maksuja sosiaaliturvarahastoon ja 6780000 USA:n dollaria kiinteistöveroa rakennetusta ja rakentamattomasta maa‑alueesta.
(
1
)	Valko‑Venäjän tilanteen johdosta ja sen johdosta, että Valko‑Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä annetun päätöksen 2012/642/YUTP täytäntöönpanosta 3.8.2023 annettu neuvoston täytäntöönpanopäätös (YUTP) 2023/1592 (EUVL 2023, L 195 I, s. 31) ja Valko‑Venäjän tilanteen johdosta ja sen johdosta, että Valko‑Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä annetun asetuksen (EY) N:o 765/2006 8 a artiklan 1 kohdan täytäntöönpanosta 3.8.2023 annettu neuvoston täytäntöönpanoasetus (EU) 2023/1591 (EUVL 2023, L 195 I, s. 1).
(
2
)	Ks. Valko‑Venäjään kohdistettavista rajoittavista toimenpiteistä 15.10.2012 annetun neuvoston päätöksen 2012/642/YUTP (EUVL 2012, L 285, s. 1) 4 artiklan 1 kohdan b alakohta ja presidentti Lukašenkaan ja tiettyihin Valko‑Venäjän virkamiehiin kohdistuvista rajoittavista toimenpiteistä 18.5.2006 annetun neuvoston asetuksen (EY) N:o 765/2006, sellaisena kuin se on muutettuna 6.11.2012 annetulla neuvoston asetuksella (EU) N:o 1014/2012 (EUVL 2012, L 307, s. 1), 2 artiklan 1 ja 5 kohta
(
3
)	Ks. päätöksen 2012/642/YUTP 4 artiklan 1 kohdan a alakohta ja asetuksen (EY) N:o 765/2006 2 artiklan 4 kohta.
(
4
)	Tuomio 6.10.2015, Chyzh ym. v. neuvosto (T‑276/12, ei julkaistu, EU:T:2015:748, 169 kohta).